ভাৰতীয় ক্ৰিকেট দলক প্ৰতিনিধিত্ব কৰা পশ্চিম বংগৰ মনোজ তিৱাৰীয়ে মমতা বেনাৰ্জীৰ দল তৃণমূল কংগ্ৰেছত (টি এম চি)ত যোগদান কৰিব। ২৪ ফেব্ৰুৱাৰীত আনুষ্ঠানিকভাৱে দলটোত যোগদান কৰিব বুলি দলটোৰ এক উচ্চস্তৰীয় সূত্ৰই ৰাষ্ট্ৰীয় সংবাদ মাধ্যমক এই কথা জনাইছে। ৰাজ্যখনৰ হাওৰাত জন্মগ্ৰহণ কৰা মনোজ তিৱাৰীৰ ২০০৮ চনত ভাৰতীয় ক্ৰিকেট দলত আত্মপ্ৰকাশ ঘটিছিল।
উল্লেখ্য যে অহা এপ্ৰিল-মে' মাহত পশ্চিম বংগৰ বিধানসভা নিৰ্বাচন হোৱাৰ সম্ভাৱনা আছে। নিৰ্বাচনৰ পূৰ্বে কেইবাজনো বিধায়ক-নেতাই বিজেপিত যোগদান কৰাৰ সময়তে মনোজ তিৱাৰীৰ তৃণমূলত যোগদান কৰা সিদ্ধান্তই বিশেষ তাৎপৰ্য বহন কৰিছে।
